Chantal se oumas inspireer haar | Maroela Media
Chantal Dennis van Hoërskool Waterkloof het onderskeidings in al agt haar vakke behaal. Sy het presteer in Afrikaans, Engels, wiskunde, fisiese wetenskappe, rekeningkunde, lewenswetenskappe, geografie en lewensoriëntering.
Chantal is die enigste dogter van Shaune, 'n senior inkomste-analis, en Rina, 'n bestuurstelselanalis.
Chantal het 'n vakansiewerk by 'n skryfbehoeftewinkel en daarna gaan sy BCom Rekeningkundige Wetenskappe studeer aan die Noordwes-Universiteit op Potchefstroom.
Sy beskryf haarself as 'n bietjie eksentriek, 'n regte boekwurm en 'n natuurmens. Sy is baie lief vir kuns en handwerkprojekte en lees graag. Sy geniet ook poësie. Haar wye reeks belangstellings sluit in antieke beskawings, sterrestelsels en die natuur. Buiten akademiese erekleure het hierdie veelsydige meisie vir Gauteng-Noord hokkie gespeel en Unisa se gr. 5 in klawerbord behaal. Sy het ook koor gesing.
Chantal dank God dat hy haar toegelaat het om te presteer. Sy erken ook dit het baie harde werk en pligsgetrouheid geverg. Haar rolmodelle is haar twee oumas. Albei van hulle se deursettingsvermoë en toegewydheid aan die Here is vir haar 'n voorbeeld. Hulle energie, hulpvaardigheid en waardes is vir haar 'n groot inspirasie.
Chantal sê sy sien altyd die goeie in alles. Sy erken ook dat sy soms sukkel omdat sy alles perfek en onmiddellik gedoen wil hê. Haar lewensmotto is: "Daar is altyd hoop."